L 258/10
SK
Úradný vestník Európskej únie
5.10.2022
42.
konštatuje, že v súčasnosti nie sú žiadne fotovoltické panely na budovách Parlamentu v Štrasburgu, keďže dôraz sa kladie na účinnejšie prostriedky na úsporu energie, a to inštaláciou nových vysoko účinných tepelných čerpadiel; poznamenáva, že štúdie uskutočniteľnosti, na základe ktorých sa rozhodlo neinštalovať na strechy v Štrasburgu solárne panely, pochádza z roku 2011, a opakovane zdôrazňuje, že ceny solárnych panelov od roku 2010 poklesli o viac ako 80 %; vyzýva Predsedníctvo, aby do roku 2023 vyhodnotilo inštaláciu fotovoltických panelov, pričom zohľadní technickú uskutočniteľnosť a nákladovú efektívnosť;
43.
víta inštaláciu tepelných čerpadiel a kogeneráciu v budovách v Štrasburgu a Bruseli na kombinovanú výrobu tepla a elektriny z obnoviteľných zdrojov; takisto víta skutočnosť, že nová budova Adenauer v Luxemburgu bola postavená s využitím najmodernejších ekologických postupov vrátane využitia geotermálnej a solárnej energie a plného využívania denného svetla; vyzýva Parlament, aby ešte väčšmi zvýšil podiel energie z obnoviteľných zdrojov vo svojom energetickom mixe a aby čo najskôr postupne ukončil využívanie fosílnych palív; žiada Parlament, aby zverejnil energetické certifikáty všetkých budov Parlamentu;
44.
pripomína, že podstatným faktorom udržateľnosti budov je efektívne riešenie osvetlenia; víta skutočnosť, že v budovách Parlamentu sa všade, kde je to možné, zvažuje výmena existujúceho osvetlenia za LED osvetlenie s nízkou spotrebou energie; vyjadruje poľutovanie nad tým, že v troch sídlach Parlamentu nie sú všetky kancelárie vybavené detektormi pohybu a zdá sa, že v budove SPINELLI detektory pohybu vo viacerých kanceláriách nefungujú; žiada Parlament, aby s cieľom znížiť spotrebu energie zabezpečil inštaláciu plne funkčných detektorov pohybu všade, kde je to možné;
45.
víta skutočnosť, že rozšírenie predškolského zariadenia Wayenberg v Bruseli v septembri 2020 je prvou pasívnou budovou Parlamentu; vyzýva Predsedníctvo, aby v roku 2022 iniciovalo technické štúdie s cieľom identifikovať ďalšie možnosti ďalšieho znižovania spotreby energie a zvýšenia výroby energie z obnoviteľných zdrojov a aby ich čo najskôr realizovalo;
46.
pripomína, že takmer dve tretiny uhlíkovej stopy Parlamentu pochádzajú z prepravy ľudí; vyzýva na zamyslenie sa nad rozšírením dobrovoľnej práce na diaľku na viac dní a funkcií vždy, keď je to relevantné a za predpokladu, že to nenaruší parlamentnú prácu; berúc do úvahy dôležitosť fyzickej prítomnosti pripomína, že Parlament zriadil pracovné skupiny pre budúcu prácu Parlamentu; vyzýva Parlament, aby zohľadnil závery pracovných skupín; vyzýva tiež, aby sa pri služobných cestách uprednostňovali nízkouhlíkové druhy dopravy;
47.
víta postupný prechod služobného vozového parku Parlamentu na vozidlá s nulovými emisiami; žiada, aby bol služobný vozový park najneskôr do roku 2024 plne elektrický;
48.
požaduje primerané zvýšenie počtu nabíjačiek elektrických vozidiel v súlade so súčasným dopytom a dopytom v blízkej budúcnosti; požaduje dodatočné parkovacie miesta pre bicykle; vyzýva na vytvorenie adekvátnych parkovacích miest pre nákladné bicykle, aby sa zabezpečilo, že parkovacie miesta pre bicykle budú prístupné pre bežných cyklistov;
49.
poznamenáva, že v rokoch 2018 až 2020 tvoril odpad z potravín v Parlamente 0,055 – 0,068 kg na jednu porciu; víta snahu Parlamentu znížiť objem odpadu z potravín zhromažďovaním zvyšného jedla a jeho dodávaním organizáciám v prvej línii, ktoré ho poskytujú ľuďom v núdzi; vyzýva Parlament, aby naďalej skúmal spôsoby, ako ešte väčšmi obmedziť tvorbu odpadu z potravín;
50.
víta zavedenie širšieho a udržateľnejšieho výberu jedál vrátane zavedenia väčšieho výberu vegetariánskych a vegánskych výrobkov v jedálňach Parlamentu; navrhuje rozšírenie ponuky vegetariánskych a vegánskych jedál v jedálňach Parlamentu; ďalej žiada, aby bola každý deň k dispozícii aspoň jedna možnosť čerstvého bezgluténového jedla a aby sa informácie o alergii a strave viditeľne uvádzali na potravinových kartách vedľa pultov;